Keskusrikospoliisi suorittaa viikonloppuna kotietsintöjä Varsinais-Suomessa yhteistyössä muiden viranomaisten kanssa. Krp:n mukaan etsinnät liittyvät Verohallinnon kanssa tehtävään esitutkintaan, jossa epäillään muun muassa törkeää rahanpesua ja törkeää veropetosta.

Keskusrikospoliisi kertoo Twitterissä, että Turun saaristossa sijaitsevan yrityksen tiloihin kohdistuva kotietsintä saattaa herättää veneilijöiden ja mökkeilijöiden huomion. Turun Sanomien tietojen mukaan esimerkiksi aamulla ambulanssia oli käytetty aseistettujen, kommandopipoihin sonnustautuneiden viranomaisten kuljettamiseen Paraisilla Saaristotiellä.

Krp:n rikostarkastaja Markku Ranta-aho kertoo Turun Sanomille, että kohteita, joihin tehdään kotietsintää, on kymmenkunta sekä saaristossa että mantereen puolella. Saaristo on kuitenkin operaation pääkohde.

Jatkuu mainoksen jälkeen Mainos päättyy

Krp saa kotietsintöihin tukea muilta viranomaisilta, muun muassa Lounais-Suomen poliisilaitokselta ja Rajavartiolaitokselta. Ranta-aho ei kerro tarkkoja lukuja, mutta sanoo että operaatioon on sidottu paljon henkilöstöä.

– Olemme varautuneet yli viikonlopun kestävään toimintaan.

Ranta-aho muistuttaa, että alueella on lentokielto.

– Saatamme joutua kohteen hajanaisuuden takia käyttämään helikopteria. Olemme pyytäneet myös virka-apua merivartiostolta, sillä kohde on hyvin haastava ja hajallaan, eikä meillä ole niin paljon veneitä.

Merivartiosto estää myös veneliikenteen alueella.

– Merenkäyntikin on aika kovaa, emmekä halua että tapahtuu vahinkoja, että kukaan lähtee yrittämään saamaan esimerkiksi livekuvaa paikalta.

Suomalaisen osakeyhtiön toiminnassa epäillään pestyn rahaa usean miljoonan euron edestä. Lisäksi yhtiön epäillään käyttäneen toiminnassaan pimeää työvoimaa. Osakeyhtiö on rekisteröity Suomeen, mutta sen omistus on toisessa EU-maassa. Ranta-aho ei ota tässä vaiheessa kantaa siihen, minkä alan tai kokoluokan yritys on kyseessä, mutta sillä on toimintaa pääasiassa Turun saaristossa.

Ranta-ahon mukaan rikosepäilyä on selvitetty ja tutkittu jo kohtuullisen pitkään.

– Puhutaan muutamasta vuodesta rikollisessa toiminnassa, Ranta-aho kertoo.

Lue myös: Krp:n talousrikostutkinta: Epäillyt pääosin ulkomaisia henkilöitä